ครม.เห็นชอบ ให้ กฟภ. กู้เงินในประเทศเพื่อเป็นเงินลงทุนใน 7 แผนงาน กรอบวงเงิน 13,395 ล้านบาท
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (10 ส.ค. 64) เห็นชอบให้การไฟฟ้าส่วนภูมิภาค (กฟภ.) กู้เงินในประเทศ เพื่อเป็นเงินลงทุนสำหรับการลงทุนในแผนงานระยะยาวใหม่ ปีงบประมาณ 2564 จำนวน 7 แผนงาน ภายในกรอบวงเงินรวม 13,395 ล้านบาท โดยให้ทยอยดำเนินการกู้เงินตามความจำเป็นรายปีจนกว่าการดำเนินงานจะแล้วเสร็จ สำหรับรายละเอียดของ 7 แผนงานของ กฟภ. ภายใต้กรอบและงบลงทุนของรัฐวิสาหกิจประจำปี 2564 ประกอบด้วย แผนงานปรับปรุงและเพิ่มประสิทธิภาพสถานีไฟฟ้าปี 2564 จำนวน 109 แห่ง /แผนงานปรับปรุงอุปกรณ์ควบคุมในระบบจำหน่ายระยะที่ 1 จำนวน 2,890 ชุด /แผนงานจัดหาอุปกรณ์/ป้องกัน/ตัดตอน/อุปกรณ์ประกอบในระบบจำหน่ายและสายส่งไฟฟ้า และอุปกรณ์สำรองสำหรับสายเคเบิลใต้ดิน/ใต้น้ำ /แผนงานจัดหายานพาหนะของ กฟภ. ปี 2564-2566 จำนวน 252 คัน /แผนงานปฏิบัติการดิจิทัลด้านสื่อสารและโทรคมนาคมของ กฟภ. ปี 2564 /แผนงานจัดหามิเตอร์ Electronic สับเปลี่ยนทดแทนมิเตอร์จานหมุนจำนวน 4.5 ล้านเครื่อง และแผนงานปรับปรุงระบบไฟฟ้าเป็นเคเบิลใต้ดิน 1 จังหวัด 1 ถนน เพื่อเฉลิมพระเกียรติ ดำเนินการใน 74 จังหวัด รวม 7 แผนงานใช้วงเงินรวมทั้งสิ้น 17,864 ล้านบาท เป็นเงินกู้ในประเทศ 13,395 ล้านบาท และเงินรายได้ 4,469 ล้านบาท